## Pravilnik o kriterijima za priznavanje naziva primarijus

### NN 31/1994 (20.4.1994.), Pravilnik o kriterijima za priznavanje naziva primarijus

# MINISTARSTVO ZDRAVSTVA

Temeljem članka 120. stavka 3. Zakona o zdravstvenoj zaštiti ("Narodne
novine", br. 75/93 od 13. kolovoza 1993.), ministar zdravstva Republike
Hrvatske, donosi

## PRAVILNIK

### O KRITERIJIMA ZA PRIZNAVANJE NAZIVA PRIMARIJUS

Članak 1.

Ovim Pravilnikom utvrđuju se kriteriji za priznavanje naziva primarijus
doktorima medicine - specijalistima i doktorima stomatologije - specijalistima
te način rada Komisije za priznavanje naziva primarijus (u daljnjem tekstu
Komisija). Komisiju imenuje ministar zdravstva iz redova nastavnika medicinskog
i stomatološkog fakulteta i istaknutih medicinskih i stomatoloških stručnjaka.
Komisija ima predsjednika i četiri člana.

Članak 2.

Komisija razmatra prijedloge i odlučuje o priznavanju naziva primarijus
doktorima medicine specijalistima i doktorima stomatologije - specijalistima
uposlenim u zdravstvenim ustanovama temeljem prijedloga stručnog vijeća
zdravstvene ustanove.

Članak 3.

U pismenom prijedlogu stručnog vijeća zdravstvene ustanove u kojoj kandidat
radi daje se iscrpno obrazloženje o uspješnosti desetogodišnjeg specijalističkog
rada kandidata, podaci o objavljenim znanstvenim i stručnim radovima te
rezultati na stručnom uzdizanju zdravstvenih djelatnika. Ukoliko stručno
vijeće zdravstvene ustanove u svom sastavu nema zdravstvenih djelatnika
sa znanstveno-nastavnim zvanjem odnosno djelatnika s priznatim nazivom
primarijus uz pismeni prijedlog stručnog vijeća zdravstvene ustanove daje
se preporuka odgovarajućeg stručnog društva Hrvatskog liječničkog zbora.
Uz prijedlog za priznavanje naziva primarijus prilaže se stručni životopis
kandidata, popis objavljenih znanstvenih i stručnih radova te separati
odnosno časopisi u kojima su objavljeni znanstveni i stručni radovi kandidata.

Članak 4.

Zahtjev za priznavanje naziva primarijus može podnijeti i zainteresirani
doktor medicine i doktor stomatologije specijalist koji obavlja privatnu
praksu. Uz zahtjev prilaže mišljenje odgovarajućeg stručnog društva Hrvatskog
liječničkog zbora.

Članak 5.

Komisija nakon razmatranja potrebnih dokumenata i radova kandidata ocjenjuje
da li kandidat ispunjava sve propisane uvjete pridržavajući se slijedećih
kriterija:

a) uspješnost desetogodišnjeg specijalističkog rada obzirom na doprinos
unapredenju struke uvodenjem ili primjenom novih metoda u dijagnostici,
liječenju ili rehabilitaciji, pokretanje, organiziranje ili sudjelovanje
u aktivnostima oko unapređenja u zaštiti zdravlja pučanstva, te njegovanje
medicinske etike, nesebičnosti i humanosti u odnosu prema pacijentima,

b) uspješnost rada na stručnom uzdizanju zdravstvenih djelatnika sudjelovanjem
u dodiplomskom ili poslijediplomskom studiju zdravstvenog usmjerenja, sudjelovanjem
u osposobljavanju pripravnika, stažista, sekundaraca, specijalizanata ili
sudjelovanjem na stručnim skupovima.

c) uspješnost znanstveno-publicističkog opusa cijenit će se po:

- broju objavljenih radova u medicinskim časopisima.

- klasifikaciji objavljenih radova prema kriterijima Medicinskog odnosno
Stomatološkog fakulteta Sveučilišta u Zagrebu,

- njihovu kvalitetu s obzirom na doprinos struci, - kontinuitetu u publiciranju
radova,

- okolnost da li je kandidat prvi autor ili koautor s vrednovanjem njegovog
doprinosa u objavljenom radu.

Članak 6.

Komisija odlučuje o uvjetima kandidata pod točkom a. i b. članka 5.
Pravilnika, a kod procjene uvjeta iz točke c. članka 5. Pravilnika Komisija
traži mišljenje dvoje recenzenata. Izbor recenzenata obavlja se iz reda
istaknutih zdravstvenih stručnjaka ili zdravstvenih djelatnika sa znanstveno-nastavnim
zvanjem ili zvanjem primarijusa ovisno o području rada kandidata i temama
koje se najčešće obrađuju u radovima. Recenzenti daju pismeno izvješće
o radovima kandidata s kratkim opisom svakog objavljenog rada, uz navođenje
časopisa u kojem je objavljen te klasifikaciju rada prema kategorizaciji
Medicinskog odnosno Stomatološkog fakulteta Sveučilišta u Zagrebu te zaključnom
mišljenju o ukupnom znanstvenom i stručnom opusu kao jednom od uvjeta za
priznavanje naziva primarijus. Pismeno izvješće s recenzijom radova dostavlja
se Ministarstvu zdravstva najkasnije u roku od 2 mjeseca. Ukoliko recenzent
ne izvrši recenziju u navedenom roku predsjednik Komisije odreduje drugog
recenzenta.Ukoliko je uz prijedlog za priznavanje naziva primarijus priloženo
izvješće za izbor u znanstveno-nastavno zvanje kandidata Komisija se može
njime koristiti u donošenju odluke. Ako kandidat priloži više od traženog
broja radova, recenzenti ocjenjuju samo utvrden broj radova potreban za
priznavanje naziva primarijus.

Članak 7.

U pogledu broja radova i njihove klasifikacije smatrat će se da kandidat
ispunjava uvjete za priznavanje naziva primarijus ako je objavio najmanje
12 radova od kojih tri rada trebaju biti klasificirana kao znanstveni i
objavljeni u indeksiranom časopisu, devet radova kao stručni radovi, s
u najmanje 5 radova kandidat mora biti prvi autor.

Članak 8.

Komisija radi i odlučuje na sjednicama. Sjednice saziva predsjednik
Komisije. Na sjednicama se vodi zapisnik.

Članak 9.

Pozive za sjednice Komisije s prijedlogom dnevnog reda predsjednik dostavlja
članovima Komisije pet dana prije održavanja sjednice. Sjednica se može
održati ako je prisutno više od polovine članova Komisije. Odluke se donose
natpolovičnom većinom glasova prisutnih članova Komisije. Član Komisije
koji se ne slaže s odlukom moie tražiti da se njegovo odvojeno mišljenje
s obrazloženjem unese u zapisnik.

Članak 10.

Stručne poslove u svezi rada Komisije obavlja tajnik kojeg imenuje ministar
zdravstva iz redova djelatnika Stručne službe Ministarstva zdravstva. Tajnik
se brine za pribavljanje i pripremanje dokumenata i podataka potrebnih
za rad Komisije, pripremanje i organiziranje sjednica, kao i o rokovima
predvidenim Pravilnikom, te vodi registar specijalista kojima je priznat
naziv primarijus. Administrativne poslove u svezi rada Komisije obavlja
Stručna služba Ministarstva.

Članak 11.

Specijalistima kojima je priznat naziv primarijus izdaje se akt o priznavanju
naziva kojeg potpisuje predsjednik Komisije.

Članak 12.

Rad članova Komisije, tajnika i recenzenta nagrađuje se prema posebnom
rješenju kojeg donosi ministar. Troškove rada Komisije, tajnika i recenzenata
podmiruje kandidat odnosno zdravstvena ustanova.

Članak 13.

Ovaj pravilnik stupa na snagu u roku od 8 dana od objave u "Narodnim
novinama".

Klasa: 011-01/94-01/41

Broj: 534-02-10-94-0001

Zagreb, 22. ožujka 1994.

Ministar zdravstva

**prof. dr. sci. Andrija Hebrang, v. r.**

Pravilnik, NN 31/1994-581